En mand blev natten til lørdag fundet blødende på gaden i Sindal, muligvis ligger en forbrydelse bag.

Natten til lørdag blev en 37-årig mand set hoppende rundt på blomsterkummer i Sindal. Omkring klokken 2 blev manden fundet på vejen med hudafskrabninger og et slemt ilde tilredt ansigt. I første omgang tydede alt på at manden var faldet fra en blomsterkumme, men den teori er ikke længere i spil. - Vi efterforsker stadig sagen. Der er set en mand i området kort før personen bliver fundet. Denne person vil vi naturligvis meget gerne i kontakt med, siger vagtchef Henrik Hyldig til TV2 Nord. Nordjyllands Politi kan kontaktes på telefon 114.